*VEGA præsenterer:* **SG Lewis, manden bag soundtracket til din næste bytur***Den britiske DJ SG Lewis åbner op for mørket i Lille VEGA den 25. november med sine pulserende klubproduktioner.*

Få mennesker kan prale med at have haft Calvin Harris som mentor, men britiske SG Lewis er en af de få. Hits som ”No Less”, ”Yours”, og ”Warm” har allerede gjort den unge producer bemærket på den elektroniske klubscene, og med en sammensmeltning af elektronisk R&B og singer/songwriter-vibes er han nu klar til at gå sine egne veje.

Den fremadstormende DJ har spillet flere udsolgte koncerter i USA og kan allerede krydse den prestigefyldte festival *Coachella* af på listen. Nu gearer han op til at udgive sit første konceptalbum fordelt på tre ep’er, der ”*fortæller historien om en tur i byen, fra start til slut*”. Første ep *Dusk* blev udgivet tilbage i april, og SG Lewis lover, at de sidste to *Dark* og *Dawn* kommer, inden året er omme.

Producerens borgerlige navn er Sam Lewis, og den 23-årige englænder har haft en fod indenfor musik siden sine tidlige teenageår, hvor han spillede i flere bands, inden han begyndte at eksperimentere med at remixe. Efter at have postet sine egne produktioner online, blev Lewis hurtigt booket til diverse DJ-jobs i London.

Førstesinglen ”Hurting” fra den længeventede ep *Dark* er allerede spået til at blive det næste store klubhit. Med en feature fra duoen AlunaGeorge er singlens energiske beat klar til at få alle med ud på dansegulvet.

**Fakta om koncerten:**  
SG Lewis (UK)  
Søndag d. 25. november 2018 kl. 21.00  
Lille VEGA, Enghavevej 40, 1674 København V  
Billetpris: 200 kr. + gebyr  
Billetsalget starter fredag d. 7. september kl. 10.00 via vega.dk og Ticketmaster